ORDE do 8 de xaneiro de 2004 pola que se convocan axudas económicas para o acollemento familiar de persoas maiores e persoas con discapacidade.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 23/01/2004

A Lei 4/1993, do 14 de abril, de servicios sociais para Galicia, nos seus artigos 50 e 52 recolle a posibilidade de conceder de maneira singular prestacións económicas non periódicas a persoas en estado de necesidade.
A Consellería de Asuntos Sociais, Emprego e Relacións Laborais da Xunta de Galicia, de conformidade co Decreto 23/2003, do 20 de xaneiro, polo que se fixa a estructura orgánica dos departamentos da Xunta de Galicia, te ó seu cargo as competencias en materia de servicios sociais, de acordo co establecido no Estatuto de autonomía de Galicia nos termos sinalados pola Constitución española.
Por instancia da Consellería de Asuntos Sociais, Emprego e Relacións Laborais aprobouse o Decreto 318/2003, do 26 de xuño, polo que se regula o programa de acollemento familiar para persoas maiores e persoas con discapacidade, que ten por finalidade o mantemento das persoas maiores ou persoas con discapacidade no seu medio social habitual.
Esta orde trata de lle dar cumprimento ó artigo 8 do devandito Decreto 318/2003, do 26 de xuño, que dispón que a consellería competente en materia de asuntos sociais efectuará periodicamente unha convocatoria para o outorgamento das axudas económicas ás persoas maiores de sesenta e cinco anos e adultos con discapacidade que desexen acollerse ós beneficios do citado programa.
No Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificada nos seus artigos 78 e 79 pola Lei 8/1999, do 30 de decembro, de medidas fiscais e orzamentarias e de función pública e actuación administrativa, establécense os requisitos xerais para as subvencións que concederá esta Administración autonómica.
A Lei de orzamentos de cada ano indicará a aplicación para financia-las axudas que se establecen no articulado desta orde, que se concederán en todo caso tendo en conta o límite das dispoñibilidades orzamentarias. En concreto, segundo o proxecto de Lei de orzamentos xerais da Comunidade Autónoma de Galicia para o ano 2004, existe crédito adecuado na aplicación 16.02.212D.483.0 por un importe global máximo inicial de 1.922.809 euros, sen prexuízo de ulteriores variacións producidas como consecuencia de modificacións orzamentarias.
Na súa virtude, en uso das facultades que teño atribuídas,
DISPOÑO:
Artigo 1º.-Obxecto das axudas.
Esta orde ten por obxecto a convocatoria de axudas económicas individuais para persoas maiores de 65 anos e persoas con discapacidade que desexen aco
llerse ós beneficios do programa de acollemento familiar regulado polo Decreto 318/2003, do 26 de xuño, polo que se regula o programa de acollemento familiar para persoas maiores e persoas con discapacidade (DOG nº 145, do 29 de xullo).
Artigo 2º.-Contía das axudas.
1. O importe máximo subvencionable en concepto de acollemento familiar será o que a seguir se detalla en función dos distintos tipos de beneficiarios e segundo o acollemento se leve a cabo na vivenda do acolledor ou na vivenda do acollido:
A) Se o acollemento se leva a cabo na vivenda do acolledor:
a) Para persoas con discapacidade:
-Persoas discapacitadas con autonomía que, posuíndo un grao de minusvalidez recoñecido igual ou superior ó 65%, non estean afectados de discapacidades que lles impidan realiza-las actividades da vida diaria: 421 euros/mes.
-Persoas discapacitadas dependentes que, posuíndo un grao de minusvalidez recoñecido igual ou superior ó 75%, estean afectadas de discapacidades graves ou severas e que, unha vez aplicado o baremo correspondente, se determine a necesidade de axuda continuada doutra persoa para a realización das actividades da vida diaria: 700 euros/mes.
b) Para persoas maiores:
-Persoas maiores de 65 anos con autonomía para a realización das actividades da vida diaria: 421 euros/mes.
-Persoas maiores de 65 anos dependentes doutra persoa para a realización das actividades da vida diaria, debidamente acreditado: 700 euros/mes.
B) Se o acollemento se leva a cabo na vivenda do acollido, os importes máximos anteriormente establecidos, segundo categorías, reduciranse nun 40%.
2. Para efectos do cálculo da subvención considerarase que o beneficiario participa co 60% dos seus ingresos mensuais líquidos no custo do acollemento, polo que a contía máxima mensual subvencionable será a diferencia resultante entre os importes máximos establecidos no punto anterior e a achega do beneficiario establecida neste punto.
Para o cálculo dos ingresos mensuais do beneficiario así como na súa achega no custo do acollemento, non se computarán as pagas extraordinarias procedentes das pensións.
3. O importe da axuda poderá reducirse a teor do disposto no artigo 12 do Decreto 318/2003, do 26 de xuño.
Artigo 3º.-Beneficiarios, solicitudes, tramitación e resolución.
1. En relación cos beneficiarios, requisitos, solicitudes, tramitación e resolución das axudas aplicarase o disposto nos capítulos II, III, IV e V do Decreto 318/2003, do 26 de xuño.
2. Sen prexuízo do establecido no parágrafo anterior, as solicitudes poderán, así mesmo, presentarse en calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Artigo 4º.-Presentación das solicitudes.
Poderase face-la presentación de solicitudes a partir do día seguinte ó da publicación desta orde no Diario Oficial de Galicia, permanecendo aberto o dito prazo mentres non se derrogue esta orde ó abeiro do previsto no Decreto 318/2003, do 26 de xuño, do programa de acollemento familiar.
Artigo 5º.-Documentación.
1. Será necesario presentar toda a documentación citada no artigo 8 do Decreto 318/2003, do 26 de xuño, utilizando os modelos de impresos elaborados para o efecto e publicados como anexos a esta orde. Se é o caso, a documentación acreditativa do grao de minusvalidez e necesidade de axuda doutra persoa será achegada ó expediente pola propia Administración.
2. No caso de que a documentación resulte incompleta ou defectuosa, requirirase do solicitante que, nun prazo de 10 días, achegue os documentos preceptivos ou emende os defectos observados, facéndolle indicación de que, se así non o fixese, de acordo co artigo 71.1º da Lei de réxime xurídico das administracións públicas e do procedemento administrativo común, modificada pola Lei 4/1999, considerarase que desistiu da súa petición arquivándose logo de resolución dictada para o efecto, cos efectos previstos no artigo 42.1º da citada lei.
Artigo 6º.-Avaliación das solicitudes.
1. A avaliación das solicitudes será efectuada polas comisións provinciais de avaliación, que se constituirán para tal efecto nas delegacións provinciais da Consellería de Asuntos Sociais, Emprego e Relacións Laborais.
2. A comisión provincial de avaliación estará constituída polos seguintes membros:
-Presidente: o/a secretario/a da delegación provincial da consellería competente nesta materia.
-Vocais: dous empregados públicos da delegación provincial correspondente, sendo un deles o/a xefe/a de servicio responsable deste programa e outro un empregado público encargado da súa xestión, designado polo/a delegado/a provincial. Actuará como secretario un dos vocais.
3. Ás sesións da comisión poderá asistir, logo de convocatoria, con voz pero sen voto, un representante dos servicios sociais de Atención Primaria, sempre que á vista do contido dos temas que se van tratar o presidente da comisión o considere oportuno, e un representante da respectiva Intervención Territorial.
4. Se, por calquera causa, no momento en que se reúna a comisión provincial de avaliación algún dos seus compoñentes non puidese asistir, será substituído pola persoa que para o efecto designe o delegado provincial correspondente e, sempre que sexa posible, o dito nomeamento deberá recaer noutro empregado público do mesmo servicio que o substituído.
5. A comisión provincial de avaliación, en función das dispoñibilidades orzamentarias para este programa, proporalle, ó/á delegado/a provincial correspondente, a prelación para a concesión das axudas daquelas solicitudes que reúnan tódolos requisitos sinalados nos artigos 4 e 5 do Decreto 318/2003, do 26 de xuño, de acordo con a puntuación obtida segundo o baremo que sinala esta orde.
Artigo 7º.-Concesión das axudas.
1. As axudas, unha vez avaliadas pola comisión provincial de avaliación e fiscalizadas pola intervención delegada correspondente, serán resoltas polos respectivos delegados provinciais da consellería competente nesta materia.
2. O prazo máximo para resolve-las solicitudes será de tres meses a partir da entrada da solicitude no rexistro do órgano competente para á súa resolución, notificándoselle a dita resolución ó interesado.
Entenderanse desestimadas as peticións cando non recaese resolución expresa no prazo establecido para dictalas.
3. No caso de que por falta de dispoñibilidade orzamentaria non se puidese concede-la axuda nese momento, notificaráselles ós interesados, se é o caso, a puntuación obtida en aplicación do baremo e a súa inclusión nunha lista de espera.
Artigo 8º.-Recursos.
A resolución que se dicte esgota a vía administrativa, podéndose interpoñer contra ela recurso potestativo de reposición ante o mesmo órgano que resolveu nun prazo dun mes, na forma e nas condicións que determina a Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999. Igualmente, poderase impugnar directamente ante os órganos da xurisdicción contencioso-administrativa nun prazo de dous meses, segundo o disposto pola Lei 29/1998, do 13 de xullo, da xurisdicción contencioso-administrativa.
Artigo 9º.-Prórroga das axudas.
De acordo co artigo 13 do Decreto 318/2003, do 26 de xuño, regulador deste programa, para efectos de prórrogas, os servicios de atención primaria dos concellos deberán presentar na delegación provincial correspondente, antes do día 15 de novembro de cada ano, a solicitude de prorroga acompañada dos anexos IV A e V debidamente actualizados.
Artigo 10º.-Pagamento das axudas.
1. Terase dereito ó pagamento da axuda desde o día primeiro do mes seguinte ó da súa concesión, sempre que se acredite o inicio do acollemento.
2. O pagamento efectuarase, por mensualidades vencidas, na conta corrente que sinale o beneficiario e da que deberá ser titular o propio beneficiario ou o seu representante legal, logo da presentación do contrato de acollida, cando se trate do pagamento da primeira mensualidade.
Artigo 11º.-Das baixas.
1. No caso de producirse baixa por calquera causa dentro da primeira quincena do mes, aboarase soamente a metade da contía mensual correspondente. Se a baixa se produce na segunda quincena, aboarase a totalidade.
2. En caso de baixa voluntaria, esta deberáselle comunicar á outra parte e á Administración cunha antelación mínima de dous meses se o acollemento é indefinido, e con quince días se o acollemento é temporal.
Artigo 12º.-Control e fiscalización.
1. Os beneficiarios das axudas quedan sometidos ás actuacións de comprobación e inspección que acorden a Consellería de Asuntos Sociais, Emprego e Relacións Laborais e ás de control financeiro que lles corresponden á Consellería de Economía e Facenda, á Intervención Xeral da Comunidade Autónoma e ós procedementos fiscalizadores do Tribunal de Contas e do Consello de Contas.
2. Os beneficiarios están obrigados a lles facilitaren ós órganos competentes toda a información económica, fiscal ou técnica que resulte necesaria para asegura-lo cumprimento da finalidade da axuda concedida, particularmente a que sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
3. Toda alteración das condicións tidas en conta para a concesión destas axudas e, en todo caso, a obtención concorrente doutras axudas outorgadas por calquera Administración ou ente público ou privado, nacional ou internacional, poderá dar lugar á modificación da resolución de concesión.
O cobramento destas axudas será incompatible coa percepción doutra axuda da mesma natureza e para o mesmo fin, outorgada por calquera Administración ou ente público ou privado, nacional ou internacional.
O beneficiario estará obrigado ó reintegro, total ou parcial, da axuda percibida no suposto de incumprimento das condicións establecidas para súa concesión xunto cos xuros de demora. Todo o anterior segundo o previsto nos artigos 78 e 79 do texto refundido da Lei de réxime financeiro e orzamentario de
Galicia, aprobado polo Decreto lexislativo 1/1999, do 7 de outubro, logo da súa modificación pola Lei 8/1999, do 30 de decembro, de medidas fiscais e orzamentarias e de función pública e actuación administrativa, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia e nas normas que os desenvolven.
Disposicións adicionais
Primeira.-A concesión das axudas reguladas nesta orde terá como límite global o crédito asignado para o efecto no orzamento da Comunidade Autónoma para cada exercicio orzamentario.
Segunda.-En todo o relativo ó réxime xurídico das axudas previstas nesta orde, aplicarase o disposto no Decreto 318/2003, do 26 de xuño, e no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 8/1999, do 30 de decembro, de medidas fiscais e orzamentarias e de función pública e actuación administrativa, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia e nas normas que os desenvolven.
Disposición transitoria
As axudas que foron concedidas ó abeiro da Orde do 4 de decembro de 2000, pola que se convocan axudas económicas para o acollemento familiar de persoas maiores e minusválidas (DOG nº 3, do 4-1-2001), manterán as súas contías ata o 31 de decembro de 2003. No caso de seren prorrogadas para o ano 2004, axustarán as súas contías ó previsto nesta orde. Esta orde terá efectos económicos desde o 1 de xaneiro de 2004.
Disposición derrogatoria
Queda derrogada a Orde do 4 de decembro de 2000, pola que se convocan axudas económicas para o acollemento familiar de persoas maiores e minusválidas (DOG nº 3, do 4-1-2001).
Disposicións derradeiras
Primeira.-Autorízase o director xeral do Maior e de Persoas con Discapacidade para dicta-las disposicións que sexan necesarias para o desenvolvemento desta orde.
Segunda.-Esta orde entrará en vigor o día seguinte ó da súa publicación no Diario Oficial de Galicia, permanecendo aberta a convocatoria por prazo indefinido mentres que non se derroge esta orde.
Santiago de Compostela, 8 de xaneiro de 2004.
Mª José Cimadevila Cea
Conselleira de Asuntos Sociais, Emprego
e Relacións Laborais